**ΑΓΝΩΣΤΟ ΚΕΙΜΕΝΟ**

**Αισχίνου, Κατά Κτησιφώντος 169-17**

**Εισαγωγή**

Ο Αισχίνης επιτίθεται στον Κτησιφώντα, πολιτικό της παράταξης του Δημοσθένη, για το ψήφισμα που κατέθεσε το 338 π.Χ. και ζητούσε να στεφανωθεί ο Δημοσθένης για όσα πρόσφερε στην πατρίδα. Στις παραγράφους 169-170 του συγκεκριμένου λόγου αναφέρονται τα χαρακτηριστικά που πρέπει να έχει ένας δημοκρατικός άνθρωπος.

**Αδίδακτο Κείμενο**

Οἶμαι τοίνυν ἅπαντας ἂν ὑμᾶς ὁμολογῆσαι τάδε δεῖν ὑπάρξαι τῷ δημοτικῷ, πρῶτον μὲν ἐλεύθερον εἶναι καὶ πρὸς πατρὸς καὶ πρὸς μητρός, ἵνα μὴ διὰ τὴν περὶ τὸ γένος ἀτυχίαν δυσμενὴς ᾖ τοῖς νόμοις, οἳ σῴζουσι τὴν δημοκρατίαν, δεύτερον δ’ ἀπὸ τῶν προγόνων εὐεργεσίαν τινὰ αὐτῷ πρὸς τὸν δῆμον ὑπάρχειν, ἢ τό γ’ ἀναγκαιότατον μηδεμίαν ἔχθραν, ἵνα μὴ βοηθῶν τοῖς τῶν προγόνων ἀτυχήμασι κακῶς ἐπιχειρῇ ποιεῖν τὴν πόλιν. [170] τρίτον σώφρονα καὶ μέτριον χρὴ πεφυκέναι αὐτὸν πρὸς τὴν καθ’ ἡμέραν δίαιταν, ὅπως μὴ διὰ τὴν ἀσέλγειαν τῆς δαπάνης δωροδοκῇ κατὰ τοῦ δήμου. τέταρτον εὐγνώμονα καὶ δυνατὸν εἰπεῖν· καλὸν γὰρ τὴν μὲν διάνοιαν προαιρεῖσθαι τὰ βέλτιστα, τὴν δὲ παιδείαν τὴν τοῦ ῥήτορος καὶ τὸν λόγον πείθειν τοὺς ἀκούοντας· εἰ δὲ μή, τήν γ’ εὐγνωμοσύνην ἀεὶ προτακτέον τοῦ λόγου. πέμπτον ἀνδρεῖον εἶναι τὴν ψυχήν, ἵνα μὴ παρὰ τὰ δεινὰ καὶ τοὺς κινδύνους ἐγκαταλίπῃ τὸν δῆμον.

**Λεξιλόγιο**

* *ὁμολογέω -ῶ*: παραδέχομαι
* *δίαιτα:* ζωή, τρόπος ζωής

**Παρατηρήσεις**

1. Να μεταφραστεί το κείμενο.
2. Να γράψετε τους τύπους που ζητούνται:

* ***πεφυκέναι:*** τον ίδιο τύπο στον μέλλοντα
* ***προαιρεῖσθαι:*** τον ίδιο τύπο στον αόριστο
* ***μητρός:*** την δοτική πληθυντικού
* ***ἐπιχειρῇ:*** τον ίδιο τύπο στην ευκτική
* ***δωροδοκῇ:*** τον ίδιο τύπο στην προστακτική
* ***δυσμενής:*** το ουδέτερο γένος στην αιτιατική πληθυντικού
* ***μηδεμίαν:*** τη δοτική πληθυντικού στο αρσενικό γένος
* ***ῥήτορος:*** την κλητική ενικού αριθμού
* ***τρίτον:*** το επίρρημα και το ουσιαστικό του αριθμητικού

1. Να αναγνωρίσετε συντακτικά τις παρακάτω λέξεις: ***ὑπάρξαι, τῷ δημοτικῷ, εἶναι, πρὸς  μητρός, τοῖς ἀτυχήμασι, τῆς δαπάνης, τὴν παιδείαν, τὴν ψυχήν***.
2. Να κλιθούν οι συνεκφορές στον αριθμό που βρίσκονται: ***μηδεμίαν ἔχθραν, εὐεργεσίαν τινὰ***
3. Να γίνει πλήρης συντακτική αναγνώριση της πρότασης: ***ὅπως μὴ διὰ τὴν ἀσέλγειαν τῆς δαπάνης δωροδοκῇ κατὰ τοῦ δήμου***.
4. ***οἳ σῴζουσι τὴν δημοκρατίαν***: Να μεταφερθεί στην παθητική φωνή
5. ***προτακτέον:*** Να αναλυθεί το ρηματικό επίθετο
6. ***εἰ δὲ μή (ἐστί), τήν γ’ εὐγνωμοσύνην ἀεὶ προτακτέον (έστί) τοῦ λόγου***: να μετατραπεί ο υποθετικός λόγος ώστε να δηλώνει αόριστη επανάληψη στο παρελθόν.